**ÎNDRUMARUL ALEGĂTORULUI LA**

**ALEGERILE PENTRU AUTORITĂȚILE ADMINISTRAȚIEI PUBLICE LOCALE**

**9 IUNIE 2024**

* **Cadrul legal**
* [Legea nr. 115/2015 pentru alegerea autorităților administrației publice locale, pentru modificarea Legii administrației publice locale nr. 215/2001, precum și pentru modificarea și completarea Legii nr. 393/2004 privind Statutul aleșilor locali, cu modificările și completările ulterioare](https://www.roaep.ro/legislatie/wp-content/uploads/2020/07/LEGE_Nr_115.pdf)
* [Ordonanța de urgență a Guvernului nr. 21/2024 privind unele măsuri pentru organizarea și desfășurarea alegerilor pentru membrii din România în Parlamentul European din anul 2024 și a alegerilor pentru autoritățile administrației publice locale din anul 2024](https://www.roaep.ro/legislatie/wp-content/uploads/2024/03/OUG-nr.-21-din-08.03.2024-Monitorul-Oficial-Partea-I-nr.-195.pdf)
* [Hotărârea Guvernului nr. 199/2024 privind aprobarea calendarului acțiunilor din cuprinsul perioadei electorale la alegerile pentru membrii din România în Parlamentul European din anul 2024 și la alegerile pentru autoritățile administrației publice locale din anul 2024](https://www.roaep.ro/legislatie/wp-content/uploads/2024/03/HG-199-din-2024.pdf)

[Aici](https://www.roaep.ro/legislatie/alegeri-locale/) și [aici](https://locale2024.bec.ro/legislatie/) puteți consulta toate actele normative care reglementează organizarea și desfășurarea alegerilor pentru autoritățile administrației publice locale din anul 2024.

* **Informații generale**
* În data de **9 iunie 2024**, alegem autoritățile administrației publice locale - consilii locale, consilii județene, primari și președinți ai consiliilor județene, primar general al Municipiului București și Consiliul General al Municipiului București;
* Mandatul primarilor, membrilor consiliului local, membrilor consiliului județean și al președinților consiliilor județene este de 4 ani;
* Autoritățile locale se aleg prin vot universal, egal, direct, secret și liber exprimat;
* Consiliile locale, consiliile județene și Consiliul General al Municipiului București se aleg prin vot direct, pe circumscripții electorale, pe baza scrutinului de listă, potrivit principiului reprezentării proporționale;
* Primarii comunelor, orașelor, municipiilor, sectoarelor municipiului București și primarul general al municipiului București, precum și președinții consiliilor județene se aleg prin vot direct, pe circumscripții electorale, prin scrutin uninominal;
* Pentru alegerea membrilor autorităților administrației publice locale, pe teritoriul României se constituie circumscripții electorale la nivelul fiecărei unități administrativ-teritoriale.
* **Cine are drept de vot?**
* Cetățenii români, care au împlinit vârsta de 18 ani, până în ziua de referință inclusiv, au dreptul de a alege membrii autorităților administrației publice locale;
* Cetățenii Uniunii Europene care au domiciliul sau reședința în România au dreptul de a alege şi de a fi aleşi în aceleaşi condiții ca şi cetăţenii români.
* **Cine are dreptul de a fi ales în cadrul autorităților publice locale?**
* Cetăţenii români care au împlinit, până în ziua de referinţă inclusiv, vârsta de 23 de ani, în cazul în care nu le este interzisă asocierea în partide politice, au dreptul de a fi aleşi în funcţiile aferente autorităţilor administraţiei publice locale;
* Cetăţenii Uniunii Europene care au domiciliul sau reşedinţa în România au dreptul de a fi aleşi în aceleaşi condiţii ca şi cetăţenii români;
* Pot candida numai persoanele care au domiciliul pe teritoriul unităţii administrativ-teritoriale în care urmează să fie alese; cetățenii altor state membre al UE care au reședința stabilită în România pot candida în unitatea administrativ-teritorială în care au stabilită reședința din România;
* În cazul sectoarelor municipiului Bucureşti pot candida şi pot fi alese persoanele care au domiciliul în municipiul Bucureşti, indiferent de sector.
* **Unde puteți vota?**
* Alegătorii pot vota numai **la secțiile de votare la care sunt arondați cu domiciliul sau reședința și doar pe teritoriul României.**
* **La alegerile locale nu se votează în străinătate.**
* Cetăţenii români care şi-au stabilit reşedinţa în circumscripţia electorală cu mai puțin de 60 de zile înaintea datei scrutinului își vor putea exercita dreptul de vot doar în comuna, orașul, municipiul sau subdiviziunea administrativ-teritorială a municipiului în care își au domiciliul.
* Până cel mai târziu cu 45 de zile înaintea datei scrutinului, cetățenii cu drept de vot care și-au stabilit reședința de mai mult de 6 luni înaintea datei scrutinului în circumscripția electorală în care au loc alegeri pot solicita primarului, pe baza actului de identitate, înscrierea în Registrul electoral cu adresa de reședință pentru scrutinul respectiv. O persoană care și-a stabilit reşedinţa în circumscripţia electorală cu mai mult de 60 de zile înaintea datei scrutinului, dar nu a solicitat schimbarea arondarii în Registrul electoral, poate vota în localitatea de reședință, fiind înscris pe lista suplimentară în ziua votului.
* În situația în care actul care face dovada reședinței a expirat în perioada 12 aprilie 2024 - 9 iunie 2024, dar a fost reînnoit astfel încât cât să fie asigurată continuitatea reședinței, alegătorul își poate exercita dreptul de vot în circumscripția de reședință, în condițiile legii.
* Cetățenii altor state membre ale Uniunii Europene care au drept de vot în România și dețin certificate de înregistrare sau cărți de rezidență permanentă ale căror termen de valabilitate ar fi expirat în perioada 11 aprilie 2024 – 9 iunie 2024 își pot exercita dreptul de vot în baza acestora.
* În cazul în care alegătorul, cetăţean al Uniunii Europene, îşi schimbă adresa la care locuieşte în altă circumscripţie electorală după înaintarea copiei de pe lista electorală complementară la biroul electoral al secţiei de votare, acesta îşi exercită dreptul de vot în circumscripţia electorală pe a cărei rază teritorială locuieşte, în baza oricărui document valabil de identitate însoţit de certificatul de înregistrare care atestă noua adresă sau, după caz, de cartea de rezidenţă permanentă ori de permisul de şedere permanentă care atestă adresa anterioară, însoţit de o adeverinţă eliberată de formaţiunea teritorială competentă a Inspectoratului General pentru Imigrări, care atestă adresa actuală. Totodată, în vederea exercitării dreptului de vot, cetăţeanul Uniunii Europene poate adresa primarului o cerere, însoţită de unul dintre documentele prevăzute la art. 23 alin. (3) din Legea nr. 115/2015, cu modificările și completările ulterioare; primarul comunică, de îndată, biroului electoral al secţiei de votare cererea cetățeanului Uniunii Europene, pentru înscrierea acestuia în lista electorală suplimentară.
* La alegerile pentru autoritățile administrației publice locale, în baza rezultatelor generate de SIMPV, preşedintele biroului electoral al secţiei de votare permite exercitarea dreptului de vot de către alegătorul înscris în listele electorale permanente cu adresa de domiciliu sau de reședință care figurează în SIMPV că şi-a mai exercitat dreptul de vot la acelaşi scrutin, numai după ce asigură verificarea cazului semnalat de SIMPV şi după ce acesta dă o declaraţie potrivit căreia nu şi-a exercitat dreptul de vot la același scrutin sau pentru alegerea acelorași autorități ale administrației publice locale în localitatea de domiciliu, respectiv de reședință, conform modelului orientativ prevăzut în Anexa nr. 3 din Hotărârea BEC nr. 169/28.05.2024.
* Alegătorul aflat în situația descrisă mai sus va descărca declarația de la pagina de internet a Biroului Electoral Central și o va tipări, completa și aduce la secția de votare. În eventualitatea în care alegătorul nu deține mijloacele de descărcare și tipărire a declarației, acesta poate primi tipizatul de la biroul electoral al secției de votare sau poate redacta declarația integral olograf pe o foaie de hârtie pusă la dispoziția acestuia de biroul electoral al secției de votare.
* Declaraţiile alegătorilor care figurează în SIMPV că şi-au mai exercitat dreptul de vot la acelaşi scrutin date conform alin. (2) și (3), indiferent de modul în care au fost consemnate, se înaintează, de îndată, organelor de poliţie, de către președintele biroului electoral al secției de votare.

**Verificați-vă** [**aici**](https://www.registrulelectoral.ro/) **în Registrul electoral pentru a afla care este secția de votare la care sunteți arondat la alegerile autoritățile administrației publice locale!**



* **Cu ce acte de identitate puteți vota?**

Cetățenii români pot vota cu un act de identitate valabil, emis de statul român, respectiv:

* cartea de identitate;
* cartea electronică de identitate;
* carte de identitate provizorie;
* buletinul de identitate ori paşaportul diplomatic;
* paşaportul diplomatic electronic;
* paşaportul de serviciu;
* paşaportul de serviciu electronic;
* carnetul de serviciu militar (în cazul elevilor din şcolile militare).

Alegătorii care sunt cetățeni ai altor state membre ale Uniunii Europene și care au reşedinţa sau domiciliul pe teritoriul României prezintă biroului electoral al secţiei de votare documentul de identitate însoțit de documentul care atestă adresa din România sau certificatul de înregistrare sau cartea de rezidență permanentă, după caz. Cetățenii altor state membre ale Uniunii Europene care au drept de vot în România și dețin certificate de înregistrare sau cărți de rezidență permanentă ale căror termen de valabilitate ar fi expirat în perioada 11 aprilie 2024 – 9 iunie 2024 își pot exercita dreptul de vot în baza acestora. Pentru mai multe informații privind cetățenii UE se recomandă consultarea Hotărâre nr.169H/28.05.2024.

* **Cum se desfășoară votarea?**
* Votarea se desfășoară duminică, 9 iunie 2024, între orele 7:00 – 22:00.
* La ora 22:00, președintele biroului electoral al secţiei de votare declară votarea încheiată şi dispune închiderea localului secţiei de vot.
* Alegătorii care la ora 22.00 se află la sediul secției de votare, precum și cei care se află la rând în afara sediului secției de votare pentru a intra în localul de vot pot să exercite dreptul de vot până la ora 23:59.
* Doi membri desemnați de biroul electoral al secției de votare, din cadrul acestuia, verifică la ora 22.00, dacă în afara sediului secției de votare se află alegători care așteaptă să își exercite dreptul de vot și constată și monitorizează ordinea în care aceștia au acces în localul de vot, până la ora 23.59.
* În secțiile de votare din țară, alegătorii votează în aceleași secții de votare, în același interval de timp, cu aceleași ștampile cu mențiunea „VOTAT”, pe buletine de vot separate, prezența la vot fiind consemnată pe liste electorale distincte pentru cele două tipuri de scrutin.
* Alegătorii pot opta să își exercite dreptul de vot numai pentru un singur tip de scrutin sau pentru ambele scrutinuri.
* În cazul în care alegătorul care se prezintă la vot la o secție de votare din țară optează pentru participarea la un singur tip de scrutin, președintele biroului electoral al secției de votare sau membrul desemnat de către acesta va bara, în prezența alegătorului, cu o linie orizontală, rubrica destinată semnăturii din lista electorală permanentă aferentă tipului de scrutin pentru care nu a optat.
* Alegătorii care au optat și și-au exercitat dreptul de vot la alegerile din data 9 iunie 2024 pentru un singur tip de scrutin vor mai putea să își exercite dreptul de vot, pentru scrutinul la care nu au optat inițial până la ora închiderii votării. În acest caz, dacă alegătorul se află în localitatea de domiciliu, acesta va vota la aceeași secție de votare, caz în care va semna pe lista electorală permanentă corespunzătoare scrutinului pentru care nu a optat inițial, pe locul barat anterior din rubrica destinată semnăturii, președintele biroului electoral al secției de votare urmând a scrie în dreptul acestuia mențiunea «REVENIRE», să semneze și să aplice ștampila de control a biroului electoral al secției de votare. În cazul în care alegătorul nu se află în localitatea de domiciliu, acesta va fi înscris în lista electorală suplimentară corespunzătoare scrutinului pentru care inițial nu a optat, de la secția de votare unde își poate exercita dreptul de vot, în condițiile legii.
* La intrarea în secția de votare, alegătorul prezintă operatorului de calculator al secției de votare actul de identitate. Acesta va înscrie codul numeric personal în sistem.
* După scanarea actului de identitate, alegătorul se prezintă în fața membrilor biroului electoral al secției de votare, semnează în lista electorală permanentă, complementară sau suplimentară, după caz, și primește cele patru buletine de vot (pentru primar, consiliul local, președintele consiliului județean și consiliul județean, primarul general al Municipiului București și Consiliul General al Municipiului București) şi ştampila cu menţiunea "VOTAT".
* Alegătorii votează separat, în cabine închise, **aplicând ştampila cu menţiunea "VOTAT" în patrulaterul** care cuprinde lista de candidaţi sau numele candidatului pe care îl votează.
* Alegătorul care, din motive temeinice, constatate de preşedintele biroului electoral al secţiei de votare, nu poate să voteze singur are dreptul să cheme în cabina de votare un însoţitor ales de el, pentru a-l ajuta. Acesta nu poate fi din rândul observatorilor sau al membrilor biroului electoral al secţiei de votare. Motivul temeinic trebuie să poată fi constatat cu ușurință de către președintele biroului electoral al secției de votare cu propriile simțuri sau din analiza unor înscrisuri doveditoare pe care le prezintă alegătorul, fără a fi necesare verificări suplimentare.
* După ce a votat, alegătorul îndoaie buletinul de vot astfel încât pagina albă care poartă ştampila de control să rămână în afară şi îl introduce în urna specifică, având grijă ca acesta să nu se deschidă.
* Îndoirea greşită a buletinului de vot nu atrage nulitatea votului, dacă secretul votului este asigurat.
* În cazul în care buletinul de vot se deschide în aşa fel încât secretul votului nu mai este asigurat, acesta se anulează şi se dă alegătorului, numai o singură dată, un nou buletin de vot, făcându-se menţiune despre aceasta în procesul-verbal al operaţiunilor de votare.
* Alegătorul restituie preşedintelui ștampila cu menţiunea "VOTAT", iar acesta o aplică pe actul de identitate, menţionând şi data scrutinului. În cazul alegătorilor care votează pe baza cărţii de identitate, pe versoul acesteia se aplică un timbru autocolant cu menţiunea "VOTAT" şi data scrutinului.
* În situaţia în care alegătorul, din motive bine întemeiate, constatate de către preşedintele biroului electoral al secţiei de votare, nu poate semna în lista electorală, preşedintele face o menţiune în lista electorală, confirmată prin semnătura sa şi a încă unui membru al biroului electoral.
* **Cine poate vota prin intermediul urnei speciale?**
* Alegătorul care, din motive obiective, atestate prin înscrisuri, nu se poate deplasa la sediul secției de votare organizată în țară, denumit alegător netransportabil, poate depune o cerere pentru exercitarea dreptului de vot prin intermediul urnei speciale pentru alegerile pentru autoritățile administrației publice locale în condițiile legii și ale [Hotărârii Biroului Electoral Central nr. 65H/26.04.2024 privind unele măsuri pentru exercitarea dreptului de vot prin intermediul urnei speciale la alegerile din data de 9 iunie 2024](https://www.roaep.ro/prezentare/wp-content/uploads/2024/05/hot_65H.pdf) și ale [Hotărârii Biroului Electoral Central nr. 169H/28.05.2024 privind unele măsuri pentru exercitarea dreptului de vot în secțiile de votare organizare în țară la alegerile din data de 9 iunie 2024](https://locale2024.bec.ro/wp-content/uploads/2024/05/hot_169H.pdf)
* Modelul cererii, în format editabil, poate fi descărcat de pe site-ul [www.roaep.ro](http://www.roaep.ro) secțiunea ALEGERI 9 IUNIE/ALEGERI LOCALE 2024/ALEGĂTORI.
* Cererile de vot prin intermediul urnei speciale trebuie să fie însoțite de copii ale oricărui act din care rezultă situația de fapt care califică alegatorul drept alegator netransportabil, în condițiile Hotărârii Biroului Electoral Central nr. 65H/26.04.2024.
* Se **recomandă ca depunerea cererilor în preziua votării la birourile electorale ale secțiilor de votare să se realizeze în intervalul orar 18.00-19.00** sau **în ziua votării mai devreme de ora 14.00**, pentru ca biroul electoral al secției de votare să aibă timpul necesar pentru a asigura procesarea cererilor, deplasarea echipei care însoțește urna specială, votarea și returnarea la secția de votare a respectivei echipe anterior orei 22.00.
* Totdată, **cererile pot fi depuse, prin intermediul oricărei persoane sau prin e-mail, la biroul electoral de circumscripție comunală, orășenească, municipală sau de sector al municipiului București**, **în perioada 27 mai – 7 iunie 2024.**

**Contact Biroul Electoral Central**

Bulevardul Mărăști, 65-67

Sector 1, București

Romexpo Pavilion C2

Tel:+4 021 414 4530

 +4 021 414 4419

Email: secretariat@bec.ro

Adresă web: [www.bec.ro](http://www.bec.ro)

**Contact Autoritatea Electorală Permanentă**

Str. Stavropoleos, nr. 6, Bucureşti, Sector 3, 030084.

Tel. +40 21 310 08 24;

E-mail: registratura@roaep.ro

Adresă web: [www.roaep.ro](http://www.roaep.ro)